钦定古今图书集成/理学汇编/文学典/第168卷 > 《与宝月大师》前人
## 钦定古今图书集成/理学汇编/文学典/第168卷 > 《与宝月大师》前人

某启。近递中两奉书，必达。新岁远想法体康胜。无缘
会集，怅望可量。屡要经藏碑本，以近日断作文字，不
欲作既来书，丁宁，悟清日夜煎督，遂与作得寄去，不
嫌罪废。即请入石碑额，见令悟清持书往安州求滕
元发大字，不知得否？其碑不用花草栏界，只镌“书”字
一味已有大字额向下小字，但直写文词，不须写《大
藏经》碑一行，及书撰人姓名，即古雅不俗，切祝切祝。
又有小字行书一本，若有工夫，入小横石，亦佳。黄州
无一物可为信，建茶一角子，勿讶尘浼。